Kari-Ann Grønsund

Kari-Ann Grønsund (født 11. mai 1951) er en norsk skuespiller.

Liv og levnet 

Grønsund vokste opp i fattige kår på Grünerløkka i Oslo med tre søsken, mor og far. Leiligheten var en kommunal leilighet familien delte med en fremmed kalt «Kølamannen». Leiligheten var på 47 kvadratmeter, med utedo på gangen og rotter i kjelleren.

Hennes første filmrolle var som «Ingrid Hagen» i filmen Skraphandlerne fra 1971.

I tenårene var hun rockeartist og platedebuterte i 1965. Da hun som 18-åring så Toralv Maurstad og Kari Simonsen i Cabaret bestemte hun seg for å bli skuespiller. Hun fikk jobb som rekvisitør på Oslo Nye og en liten rolle i et stykke med Wenche Foss, Per Jansen og Gisle Straume. På tredje forsøk kom hun inn på Teaterhøgskolen og ble uteksaminert i 1974. Deretter fikk hun jobb på Trøndelag teater og i Trondheim traff hun sin ektemann.

Grønsund har vært ansatt ved Oslo Nye Teater i mange år og spilt hovedroller i Den glade enke, Guys and Dolls og Rocky Horror Show. 

I perioden 1996–1998 var hun hovedfiguren «Lilly» i serien Lillys butikk i NRK Barne-TV. Hun spilte Kjells mor i TV-seriene og filmene om Olsenbanden junior, og medvirket i TV-seriene Julenatt i Blåfjell, Meglerne, Kodenavn Hunter, Hotel Cæsar og Seks som oss. Hun har vært stemmen til Solan Gundersen i de tre Flåklypa-filmene som ble laget i perioden 2013–2018.

Grønsund har utgitt en rekke plater med musikk for barn. Prosjektet «Solsikkebarna», som hun laget for SOS-barnebyer, solgte til gullplate.

Hun fikk Aud Schønemann-prisen i 2015 og Gammleng-prisen i veteranklassen i 2021.

Etter at hennes ektemann i 43 år, Eirik Bratthole, døde av Lewy-demens involverte hun seg i arbeidet for pårørende av demens. Hun skrev også forestillingen «Kari-Ann, alvorlig talt» om sine opplevelser. Monologen ble regissert av Petter Næss og hadde premiere i Teaterkjeller'n på Oslo Nye Teater den 7. februar 2018.

Grønsund har tre barn, ett som hun måtte adoptere bort da hun var 17 år, og to med ektemannen Bratthole. I 1999 fant hun igjen sønnen hun hadde adoptert bort.

Utvalg av roller i film og TV 
 1975: Skraphandlerne (spillefilm) – Ingrid Hagen
 1990: Aksjemordet (miniserie)– Moes sekretær
 1996–1998: Lillys butikk (barne-TV-serie) – Lilly
 1999: Fritt Fram (barne-TV-serie) – seg selv
 2003–2010: Olsenbanden Jr.-filmene – Gudrun
 2007–2008: Kodenavn Hunter (TV-serie) – Vivian Bredesen
 2013: Solan og Ludvig - Jul i Flåklypa (animasjonsfilm) – Solan Gundersen
 2014: Meglerne (TV-serie) – fru Pettersen
 2015: Hotel Cæsar (TV-serie) – Ruth Munthe
 2015: Solan og Ludvig - Herfra til Flåklypa (animasjonsfilm) – Solan Gundersen
 2018: Månelyst i Flåklypa (animasjonsfilm) – Solan Gundersen

Referanser

Eksterne lenker 
 

Norske skuespillere
Fødsler i 1951